Numsa teleurgesteld oor uitspraakArgieffoto: GCIS Die Nasionale Unie van Metaalwerkers van Suid-Afrika (Numsa) het sy teleurstelling uitgespreek nadat die Pretoriase hooggeregshof sy aansoek, vir ŉ interdik om Eskom te verhoed om kontrakte met 27 onafhanklike kragprodusente te sluit, afgekeur het. Regter Dawie Fourie het beslis dat die interdik, deur Numsa en Transform RSA, nie dringend is nie. “Die regter het nie alles oorweeg nie. As Numsa voel ons dat ons ŉ baie sterk saak het. Ons glo hierdie kontrakte sal ŉ ernstige en negatiewe impak hê op die werkers wat by Eskom in Mpumalanga werk,” het Phakamile Hlubi, woordvoerder van die vakbond, gesê. Hlubi het gesê hulle sal die uitspraak bestudeer en sodra hulle met hul regspan vergader het, sal hulle verdere opsies oorweeg. “Tot die regering met ŉ duidelike regstrategie na vore kom wat met dié werkers sal gebeur, sal Numsa, wat werkers by Eskom verteenwoordig, aanhou om alle platforms en regsopsies te ondersoek om ons lede te beskerm.” Die vakbond het gesê hy staan nie hernubare energie of ŉ beleid, om gemengde energiebronne te gebruik teen nie. Hulle eis wel ŉ bedryf wat beheer en besit word deur die werkers en die gemeenskap. Numsa is van mening dat die ooreenkoms daartoe sal lei dat vyf Eskom-kragstasies in Mpumalanga sal sluit – en dit sal ongeveer 30 000 poste laat verlore gaan. Die vakbond meen ook dat die ondertekening van die kontrak die prys van elektrisiteit aansienlik sal verhoog omdat “onafhanklike kragprodusente meer kos as steenkoolaangedrewe elektrisiteit”.